Ljóðshærð, fræg og getur leikið: Scarlett Johansson

Scarlett Johansson er ung, ljóshærð, glæsileg, kynþokkafull og frökk, sem sagt uppskrift að stúlku sem vill ná langt í draumaverksmiðjunni Hollywood. Það sem hún hefur fram yfir langflestar sem standa í sömu sporum er að hún hefur mikla leikhæfileika. Þótt hún sé aðeins rúmlega tvítug getur hún státað af löngum lista yfir verðlaun og tilnefningar fyrir leik sinn og er skemmst að minnast þess að hún var tilnefnd til Golden Globe verðlaunanna fyrir leik sinn í Match Point, sem Woody Allen leikstýrði. Var það þriðja tilnefning hennar til þessara eftirsóttu verðlauna. Mikið er skrifað og rætt um Scarlett Johansson. Og þótt hún ræði lítið um einkalífið eru slúðurblöð uppfull af fréttum um hana og hverja hún umgengst. Sjálf segist hún ekki ræða einkalífið vegna þess að það sé ekkert að ræða sem komi öðrum við: „Þegar ég svo les slúðrið um sjálfa mig þá þekki ég ekki stúlkuna sem skrifað er um.“

Byrjaði snemma að leika

Það gefur auga leið að 21 árs gömul stúlka, sem hefur leikið í 26 kvikmyndum, hlýtur að hafa byrjað snemma. Scarlett segist alltaf hafa verið ákveðin í að verða leikkona og fékk sitt fyrsta kvikmyndahlutverk níu ára gömul í North, þar sem mótleikari hennar var Elijah Wood, önnur barnastjarna, sem náði að lenda farsællega á listabrautinni þegar unglingsárin tóku við. Þegar Scarlett Johansson var 13 ára gömul hafði hún leikið í sex kvikmyndum. Þá var henni boðið hlutverk stúlku í The Horse Whisperer (1998), sem slasast mikið þegar

flutningabíll ekur á hana þegar hún er á hestbaki. Myndin, sem skartaði Robert Redford og Kristin Scott Thomas í aðalhlutverkum, fékk mikla aðsókn og góða umfjöllun, þá ekki síst leikur Scarlett. Var hún valin af Hollywood Reporter besta ungstirni ársins. Tilboðin létu ekki á sér standa. Hún lék í nokkrum kvikmyndum sem eru lítt eftirminnilegar, meðal annars Ghost World og Eight Legged Freaks, meðfram því að stunda hefðbundið skólanám. Stóra stökkið inn í framtíðina kom svo þegar Sofia Coppola bauð henni annað aðalhlutverkið í Lost in Translation (2003). Þar lék hún unga stúlku sem vingast við útbrunninn bandarískan leikara í Tokyo. Bæði hún og Bill Murray fengu mikið lof fyrir leik sinn og Scarlett fékk bresku kvikmyndaverðlaunin 2004. Sama ár lék hún í The Girl With The Pearl Earring og stóð sig ekki síður þar í hlutverki stúlkunnar sem hollenski málarinn Johannes Vermeer málaði. Má geta þess að Scarlett fékk tilnefningar til Golden Globe verðlaunanna fyrir báðar þessar myndir sama árið. Á síðustu tveimur árum hefur Scarlett Johansson verið óstöðvandi og leikið í hverri myndinni á fætur annarri. Þær sem þegar hafa verið sýndar eru The Perfect Score, gamanmynd um sex háskólanema sem brjótast inn á skólaskrifstofu til að hnýsast í væntanleg próf; í A Love Song For Bobby Long lék hún á móti John Travolta, stúlku sem leitar uppruna síns í New Orleans; The Good Woman þar sem hún lék Lady Windermere í kvikmynd sem gerð er eftir leikriti Oscars Wilde; In Good Company, rómantísk gamanmynd þar sem mótleikari hennar var Dennis Quaid og The Island, sem er fyrsta stóra Hollywoodmynd hennar. Ekki var hún ánægð með frammistöðu sína þar og hefur lítinn áhuga á að leika í slíkri mynd aftur.

Nýjasta kvikmynd Scarlett er Match Point og er greinilegt að Woody Allen er aðdáandi því hann fékk hana til að leika einnig í næstu mynd sinni, Scoop, sem þegar er búið að kvikmynda og er í eftirvinnslu. Hún átti samt ekki að fá hlutverkið í Match Point. Allen hafði tekið það frá fyrir Kate Winslet, en þegar hún dró sig í hlé hljóp Scarlett í skarðið.

Danskrar ættar

Scarlett Johansson fæddist í New York 22. nóvember 1984. Foreldrar hennar eru Karsten Johansson, danskur arkitekt, og Melanie Johansson, sem er pólskrar ættar. Foreldrar hennar skildu þegar hún var 13 ára gömul. Afi hennar í föðurætt er Ejnar Johansson, rithöfundur sem einnig gerði heimildakvikmyndir. Scarlett á tvíburabróður, Hunter, og er hún þremur mínútum eldri og einhverra hluta vegna telur hún þessar þrjár mínútur hinar mikilvægustu í lífi sínu. Systkinin eru fjögur og eru tvíburarnir yngstir.

Eins og áður sagði var Scarlett alltaf ákveðin í að gerast leikkona og sem barn sótti hún leiklistartíma í hinu fræga leiklistarstúdói Lee Strasbergs í New York. Það leiddi til þess að hún fékk sjö ára gömul hlutverk í leikritinu Sophistry, þar sem Ethan Hawke var í aðalhlutverki. Að öðru leyti var ekki mikið um hefðbundið skólanám. Átján ára gömul lauk hún framhaldsskóla og sótti um að komast í kvikmyndagerðarnám við Purchase University í New York. Henni til mikilla vonbrigða var henni neitað um skólavist og ákvað þá að einbeita sér að leikferlinum, sem hefur svo sannarlega borgað sig. Scarlett Johansson hefur ekki látið deigan síga og eru sex kvik-myndir í farvatninu, sem sýndar verða á næstu tveimur árum. Áðurnefnd Scoop er tilbúin til sýningar. Síðar á þessu ári verður sýnd The Black Dahlia, sem Brian De Palma leikstýrir og eru meðleikarar Joss Hartnett og Hilary Swank. Verið er að gera The Prestige, sem Christopher Nolan leikstýrir, þar sem meðleikarar eru Christian Bale, David Bowie, Hugh Jackman og Michael Caine og The Nanny Diaries þar sem Scarlett leikur barnfóstru hjá ríkri fjölskyldu í New York. Þá hefur verið tilkynnt um tvær kvikmyndir enn sem verða sýndar á þessu og næsta ári. Önnur er Borgia, í leikstjórn Neils Jordan, þar sem hún leikur hina alræmdu Lucreziu Borgia, og hin er Amazon, sem lítið er vitað um.

Það er því óhætt að segja að framtíðin sé björt hjá Scarlett Johansson. Það virðist samt sem frægðin hafi ekki haft mikil áhrif á líf hennar, en hún viðurkennir þó að lífið sé mun þægilegra nú þegar hún er komin í hóp svokallaðra A-lista leikara í Hollywood. Hún ráði sjálf hvað hún tekur sér fyrir hendur og það haldi sköpunargáfunni við. Þar með er ekki sagt að hún sé hrifin af Hollywood: „Allir í Hollywood eru svo grannir að þegar ég er þar þá finnst mér ég vera langt í frá að vera grönn. Ég er þannig í vexti að ég get aldrei orðið mjóna. Þá hefur stressið í Hollywood og dýrkunin á ungu kynslóðinni þau áhrif á mig að ég er þegar farin að nota andlitskrem til að yngja húðina þótt ég þurfi þess alls ekki. Ég reyni að láta stressið í Hollywood ekki hafa áhrif á mig, en án árangurs, og sé maður þar án einhverra ástvina er það einmanalegasti staður á jörðinni.“